《偈六十九首》
宋代·释道宁

晷运推移，日南长至。
分明一道恩光，照彻十方三世。
全彰诸祖玄关，漏泄衲僧巴鼻。
灵云刚道无疑，弥勒徒夸授记。
争如李四张三，相贺街头巷尾。
不是海印发光，亦非楞严三昧。
林下高人，休要瞌睡。
令余暗里笑舒眉，直是清风动天地。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。